ซื้อสินค้าเกษตรไทย เกษตรอยู่ได้ ประเทศไทยอยู่รอด แบ่งปันน้ำใจเพื่อคลายทุกข์ COVID -19
นายวิชัย ศรีสมโภชน์ เกษตรจังหวัดสงขลา ร่วมส่งมอบผลผลิตทางการเกษตร “ซื้อสินค้าเกษตรไทย เกษตรอยู่ได้ ประเทศไทยอยู่รอด แบ่งปันน้ำใจเพื่อคลายทุกข์ COVID -19” ที่โรงทานอาสาวัดไทรงามเพื่อบุคลากรทางการแพทย์สู้ภัย COVID-19 เขตเทศบาลนครสงขลา  เพื่อให้ทางโรงทานวัดไทรงามนำไปแจกจ่ายให้กับบุคลากรทางการแพทย์ รวมทั้งประชาชนผู้ได้รับผลกระทบจากสถานการณ์การแพร่ระบาดของโรคโควิด-19เกษตรจังหวัดสงขลา กล่าวว่า เจ้าหน้าที่ของหน่วยงานในสังกัดได้ระดมทุนในการนำเงินไปซื้อผลผลิตทางการเกษตรของพี่น้องเกษตรกรในพื้นที่จังหวัดสงขลา อาทิ มังคุดและเงาะ ฯลฯ จากอำเภอนาทวี อำเภอจะนะ อำเภอเทพา อำเภอสะบ้าย้อย และอำเภอสะเดา เพื่อเป็นการช่วยเหลือพี่น้องเกษตรกรให้มีรายได้ในช่วงการแพร่ระบาดของโควิด-19 โดยในวันนี้ ได้นำเงาะจำนวนกว่า 600 กิโลกรัม มามอบให้กับโรงทานอาสาวัดไทรงามเพื่อบุคลากรทางการแพทย์สู้ภัย  COVID-19 ซึ่งตั้งอยู่ในเขตเทศบาลนครสงขลา , โรงพยาบาลสนาม (สาธารณสุขอำเภอสิงหนคร) อำเภอสิงหนคร และโรงพยาบาลสนามอำเภอระโนด เพื่อร่วมแบ่งปันให้กับผู้ที่ได้รับผลกระทบจากสถานการณ์โควิด-19 เช่นเดียวกันด้านพระครูปลัดยอดโดม สิริปัญโญ เจ้าอาวาสวัดไทรงาม กล่าวว่า โรงทานอาสาวัดไทรงามเพื่อบุคลากรทางการแพทย์สู้ภัยโควิด -19 ได้จัดทำข้าวกล่อง มอบให้กับแพทย์พยาบาลและจิตอาสา 700 กล่อง เป็นอาหารมื้อเที่ยงทุกวัน เพื่อเป็นกำลังใจให้กับบุคลากรทางการแพทย์ที่ปฏิบัติงานในโรงพยาบาลสนามทั้ง 5 แห่ง รวมทั้งจุดฉีดวัคซีนป้องกันโควิด-19 ในเขตอำเภอเมืองสงขลาอีกด้วย มาจนถึงวันนี้ดำเนินการอย่างต่อเนื่องมาเป็นวันที่ 55 โดยมีจิตอาสาจากโรงเรียนมหาวชิราวุธ จิตอาสาซึ่งเป็นชาวบ้านในชุมชนรอบวัดไทรงาม รวมทั้งหน่วยงานราชการต่างๆ ภาครัฐ ภาคเอกชน มาร่วมกันดำเนินการ รวมทั้งได้รับการสนับสนุนจากเหล่ากาชาดจังหวัดสงขลาในการมอบ “ข้าวกล่องปันสุข เพื่อชุมชนสู้ภัย COVID-19” วันละ 500 กล่องแก่กลุ่มผู้เปราะบาง ผู้สูงอายุ ผู้ยากไร้ ผู้ป่วยติดเตียง ในชุมชนเขตเทศบาลนครสงขลา ซึ่งในแต่ละวันจะมีเจ้าหน้าที่จากเทศบาลนครสงขลา และ อสม.จะเป็นตัวแทนมารับข้าวกล่องเพื่อนำไปส่งต่อให้กับคนในชุมชนสำหรับประชาชนที่สนใจจะร่วมทำบุญสามารถบริจาควัตถุดิบประกอบอาหาร ข้าวสาร ไข่ไก่ หรือเครื่องปรุงรส ได้ที่โรงครัววัดไทรงาม หรือร่วมสมทบทุนผ่านบัญชี ธนาคารกรุงไทย ชื่อบัญชี “วัดไทรงาม” เลขที่ 901 3 36296 6